b'\n_START_ARTICLE_\nFanovska literatura\n_START_PARAGRAPH_\nF\xc3\xa1novska literatura ali literatura fanov je poseben tip knji\xc5\xbeevnosti, ki jo pi\xc5\xa1ejo ljubitelji na podlagi likov in situacij nekega izvirnega literarnega ali druge vrste dela (stripa, filma, risanke, videoigrice, spletne igre ipd.). Posebna lastnost, ki jo lo\xc4\x8duje od literature sicer, je izpeljanost iz (literarne) predloge. Elementi izvirnika, ki jih fani prevzemajo v svojem pisanju, so poimenovani kanon. Fanovske zgodbe praviloma niso knji\xc5\xbeno izdane, objavljajo se v tako imenovanih fanzinih, revijah ali glasilih, ki jih izdajajo fanovski klubi, v najve\xc4\x8dji meri pa na spletnih arhivih in fanovskih forumih. Tak\xc5\xa1no pisanje nastaja iz \xc5\xbeelje ljubiteljev nekega dela, da bi se zgodba njihovih priljubljenih literarnih likov nadaljevala ali da bi se ti preizkusili v situacijah, ki si jih izvirni avtor ni zamislil._NEWLINE_Fanovska literatura v ve\xc4\x8dini nastaja na podlagi literarnih uspe\xc5\xa1nic. Zgodbe, ki jih fani prosto objavljajo na spletu, niso avtorizirane in tako odpirajo vpra\xc5\xa1anje kr\xc5\xa1enja avtorskih pravic. Slovenska zakonodaja dopu\xc5\xa1\xc4\x8da proste predelave knji\xc5\xbenih del, med katere bi lahko uvrstili tudi fanovsko literaturo, vendar pri nas ta problem ni izpostavljen. Nekatere ameri\xc5\xa1ke organizacije se zavzemajo za uvrstitev fanovske literature v licenco po\xc5\xa1tena uporaba.\n_START_SECTION_\nZgodovina\n_START_PARAGRAPH_\nPred letom 1965 je bil termin fan fiction rabljen v anglo-ameri\xc5\xa1kem znanstvenofantasti\xc4\x8dnem fanovstvu, a v druga\xc4\x8dnem pomenu od dana\xc5\xa1njega. Ozna\xc4\x8deval je izvirna, \xc4\x8deprav amaterska dela znanstvene fantastike (v glavnem kraj\xc5\xa1e zgodbe), v nasprotju s profesionalno objavljenimi deli poklicnih avtorjev. Sodobna definicija termina izklju\xc4\x8duje popolnoma izvirna dela, avtorji fanovske literature v svojem pisanju uporabljajo like in situacije, ki so jih ustvarili \xc5\xbee drugi pisatelji.'